REVIŻJONI ANNWALI tar-Rapporti ta' Attività Annwali tal-Istati Membri dwar il-Krediti ta' Esportazzjoni skont il-punt 3 tal-Anness I tar-Regolament (UE) Nru 1233/2011 /* COM/2014/0123 final */





REVIŻJONI ANNWALI tar-Rapporti ta' Attività Annwali tal-Istati Membri dwar il-Krediti ta' Esportazzjoni skont il-punt 3 tal-Anness I tar-Regolament (UE) Nru 1233/2011 1. Introduzzjoni: Ir-Regolament (UE) Nru 1233/2011 tal-Parlament Ewropew u tal-Kunsill tas-16 ta’ Novembru 2011 dwar l-applikazzjoni ta’ ċerti linji gwida fil-qasam tal-krediti ta’ esportazzjoni uffiċjalment appoġġati u li jħassar id-Deċiżjonijiet tal-Kunsill 2001/76/KE u 2001/77/KE[1] jipprevedi fl-Anness I li l-Istati Membri għandhom ipoġġu għad-dispożizzjoni tal-Kummissjoni, Rapport ta' Attività Annwali sabiex ikun hemm iktar trasparenza fil-livell tal-Unjoni. Il-Kummissjoni għandha tipproduċi reviżjoni annwali għall-Parlament Ewropew ibbażata fuq din l-informazzjoni. Ir-reviżjoni annwali preżenti tkopri s-sena kalendarja 2012. Fir-rigward tal-kamp ta' applikazzjoni ta' dan l-eżerċizzju, hija tikkonċerna attivitajiet ta' kreditu ta' esportazzjoni fis-sens tar-Regolament (UE) Nru 1233/2011, jiġifieri tranżazzjonijiet "fit-terminu medju u f'dak twil" b'perjodu għall-ħlas lura ta' sentejn jew iktar. Din ir-reviżjoni la tkopri tranżazzjonijiet ta' kreditu ta' esportazzjoni[2] fit-terminu l-qasir u lanqas ma tkopri attivitajiet imwettqa minn ċerti Aġenziji ta' Kreditu għall-Esportazzjoni (ECAs) li ma jidħlux fil-qasam tal-krediti ta' esportazzjoni (bħall-assikurazzjoni tal-investimenti). Ta' min jinnota wkoll li fil-każ ta' xi Stati Membri, il-funzjoni ta' Aġenzija ta' Kreditu għall-Esportazzjoni ssir minn kumpanija tal-assikurazzjoni li topera b'mandat pubbliku. F'każijiet bħal dawn, il-ġestjoni tal-programm pubbliku ta' kreditu għall-esportazzjoni huwa strettament separat mill-attivitajiet tas-settur privat (dawn tal-aħħar naturalment mhumiex suġġetti għar-reviżjoni preżenti). 2. Rapporti ta' Attività Annwali li waslu għas-sena kalendarja 2012: Waslu Rapporti ta' Attività Annwali mill-Istati Membri li ġejjin: l-Awstrija, il-Belġju, il-Bulgarija, ir-Repubblika Ċeka, id-Danimarka, Franza, il-Ġermanja, l-Ungerija, l-Italja, il-Lussemburgu, il-Pajjiżi l-Baxxi, il-Polonja, il-Portugall, ir-Rumanija, is-Slovenja, ir-Repubblika Slovakka, Spanja, l-Isvezja u r-Renju Unit. Ċipru, l-Estonja, il-Greċja, l-Irlanda, il-Latvja, il-Litwanja u Malta ma kellhomx programmi ta' kreditu għall-esportazzjoni attivi fis-sens tar-Regolament 1233/2011 matul is-sena rappurtata. Il-Kroazja ssieħbet fl-Unjoni Ewropea fl-1 ta’ Lulju 2013. Bħal fl-eżerċizzju ta' rappurtar preċedenti, l-Istati Membri użaw formoli simili għar-rapportar tagħhom (format ta' "checklist"). Filwaqt li xi Stati Membri għażlu li jorbtu r-Rapport ta' Attività Annwali tagħhom ma' rapporti annwali tal-livell nazzjonali ppubblikati għall-istess perjodu, oħrajn għażlu li jiddeskrivu estensivament l-attivitajiet tagħhom direttament fil-formola għar-rappurtar. 3. Analiżi tar-Rapporti ta' Attività Annwali: a) Informazzjoni ġenerali u finanzjarja: Il-qafas regolatorju applikabbli (ir-Regolament (UE) Nru 1233/2011) jiffoka fuq ir-regoli għal tranżazzjonijiet u programmi ta' kreditu ta' esportazzjoni, imma jħalli kompletament f'idejn l-Istati Membri individwali li jiddeċiedu jkollhomx programm ta' kreditu għall-esportazzjoni jew le, u f'każ affermattiv kif jorganizzaw l-Aġenzija ta' Kreditu għall-Esportazzjoni ("ECA") tagħhom. F'xi Stati Membri, l-ECA tkun dipartiment jew aġenzija governattiva. F'oħrajn, din il-funzjoni taqdiha kumpanija tal-assikurazzjoni b'mandat pubbliku u taħt is-sorveljanza tal-gvern. Mhix ħaġa komuni li Stati Membri li joffru kategoriji differenti ta' appoġġ ta' kreditu għall-esportazzjoni jkollhom iktar minn ECA waħda (eż. aġenzija li tipprovdi sostenn uffiċjali fil-forma ta' garanzija jew "kopertura sempliċi" tat-tip ta' assikurazzjoni u aġenzija oħra biex tipprovdi sostenn tat-tip ta' rata tal-imgħax. Meta mqabbel mas-sena ta' rappurtar preċedenti l-istampa ma nbidlitx fundamentalment: Fl-2012, 20 Stat Membru tal-UE kellhom programmi ta' kreditu għall-esportazzjoni fis-sens tar-Regolament (UE) Nru 1233/2011, b'dawn il-programmi jkunu ġestiti minn total ta' 27 aġenzija differenti u dipartimenti governattivi. Fil-każ ta' ECA SACE Taljan, is-sjieda nbidlet minn għand il-Ministeru tal-Ekonomija u l-Finanzi għal għand il-Cassa Depositi e Prestiti (CDP). Iċ-CDP issa hija l-azzjonista maġġoritarja tas-SIMEST, l-ECA l-oħra tal-Italja. Kemm SACE u kemm SIMEST ikomplu l-mandat ta' kreditu għall-esportazzjoni tagħhom taħt l-istruttura ta' sjieda l-ġdida. Kif diġà ssemma fl-aħħar reviżjoni annwali, l-iktar kategorija komuni ta' sostenn għall-kreditu għall-esportazzjoni offrut minn ECAs Ewropej tradizzjonalment kienet il-"kopertura sempliċi" (jiġifieri t-tranżazzjoni tal-esportazzjoni kkonċernata hija effettivament iffinanzjata minn kreditu minn bank kummerċjali, li l-ECA tipprovdilu garanzija jew kopertura tat-tip ta' assikurazzjoni), għalkemm xi Stati Membri qegħdin joffru wkoll "sostenn finanzjarju uffiċjali" (eż. skemi ta' sostenn għar-rata tal-imgħax). Minħabba l-Kriżi Finanzjarja Globali tal-2008-09 u l-kriżi taż-Żona tal-Euro, fl-aħħar snin saret iktar diffiċli li tikseb biżżejjed likwidità mill-banek kummerċjali. Din il-problema ġiet diskussa ħafna fil-komunità internazzjonali tal-kreditu għall-esportazzjoni (eż. fl-OECD). Mhux l-Istati Membri tal-UE kollha huma affettwati bl-istess mod, imma ħafna minnhom żviluppaw strumenti ġodda tul l-aħħar snin biex jimmitigaw dawn il-problemi. Matul is-sena ta' rappurtar 2012, Spanja – minbarra l-kopertura sempliċi tradizzjonali tagħha u skemi ta' sostenn għar-rata tal-imgħax – bdiet topera programm ta' finanzjament dirett[3]. Ir-Renju Unit kien qed jiżviluppa skema ta' self dirett matul il-perjodu ta' rappurtar, li sar operattiv f'Settembru 2013. Soluzzjoni oħra tista' tkun ipprovduta minn strumenti bħall-"Garanzija Msaħħa" (Garantie Rehaussée) introdotta minn Franza (dan l-istrument ikopri speċifikament lill-istituzzjonijiet li jirrifinanzjaw bank li jipprovdi kreditu għall-esportazzjoni minn nuqqas ta' ħlas). Il-Belġju ħoloq "Garanzija ta' Finanzjament għall-Esportazzjoni" (li jippermetti wkoll il-ħruġ ta' garanziji għall-benefiċċju ta' investituri ta' pajjiżi terzi li jirrifinanzjaw il-krediti ta' esportazzjoni). Fit-Taqsimiet II u IV tista' ssib informazzjoni dettaljata dwar il-formola ta' rappurtar użata fir-Rapporti ta' Attività Annwali, kif ukoll fir-rapporti ta' attività annwali li bosta Stati Membri jirreferu espliċitament għalihom. Ir-Rapporti ta' Attività Annwali jipprovdu tagħrif finanzjarju importanti dwar il-programmi ta' kreditu għall-esportazzjoni fl-2012. Madankollu jrid jiġi enfasizzat li skont ir-Regolament (UE) Nru 1233/2011, dan ir-rappurtar irid isir skont il-qafas leġiżlattiv nazzjonali tal-Istat Membru rispettiv. Dan jirriżulta f'xi differenzi fil-preżentazzjoni. Madankollu, il-Kummissjoni ma għandha l-ebda osservazzjonijiet speċifiċi dwar l-aspetti finanzjarji tar-Rapporti tal-Attività Annwali[4]. Ir-Rapporti ta' Attività Annwali ta' 4 Stati Membri (ir-Repubblika Ċeka, il-Finlandja, ir-Repubblika Slovakka u r-Renju Unit) isemmu obbligazzjonijiet kontinġenti f'referenzi għall-Paragrafu 1/l-aħħar frażi tal-Anness 1 tar-Regolament (UE) Nru 1233/2011[5]. b) Trattament ta' "riskji ambjentali li jistgħu jġibu magħhom riskji rilevanti oħrajn": Il-Paragrafu 2 tal-Anness I tar-Regolament (UE) Nru 1233/2011 jgħid: "Fir-Rapport tal-Attività Annwali, l-Istati Membri għandhom jiddeskrivu kif ir-riskji ambjentali, li jistgħu jwasslu għal riskji rilevanti oħra, qed jittieħed kont tagħhom fl-attivitajiet tal-kreditu ta’ esportazzjoni b'sussidju uffiċjali tal-ECAs tagħhom." L-Istati Membri jirreferu espliċitament għal din id-dispożizzjoni fir-Rapporti ta' Attività Annwali tagħhom. Kollha kemm huma jiddikjaraw li jeżaminaw l-applikazzjonijiet għal kopertura ta' kreditu għall-esportazzjoni anke mill-perspettiva ambjentali. Meta jirreferu għall-Paragrafu 2 tal-Anness I (li jsemmi espliċitament ir-riskji ambjentali biss), xi Stati Membri[6] jirreferu espliċitament għall-impatti soċjali wkoll, u xi wħud minnhom anke għad-drittijiet tal-bniedem[7], l-istandards tax-xogħol fundamentali[8], l-antikorruzzjoni[9] u l-impatt ġenerali fuq l-iżvilupp[10]. Reċentement il-Finlandja aġġornat il-politika tagħha li tikkonċerna r-reviżjonijiet tal-proġetti u tipprovdi spjegazzjoni dettaljata skont din it-taqsima tar-Rapport ta' Attività Annwali. Proċessi ta' valutazzjoni ambjentali tipikament iwasslu għal deċiżjoni jew ta' ċaħda jew li tipprovdi effettivament appoġġ ta' kreditu tal-esportazzjoni[11]. Ħafna Stati Membri jirreferu għall-proċeduri li jinsabu fir-Rakkomandazzjoni tal-OECD dwar Approċċi Komuni għal Krediti ta' Esportazzjoni Appoġġati Uffiċjalment u Diliġenza Dovuta Soċjali (l-"Approċċi Komuni")[12]. c) Konformità tal-ECAs mal-għanijiet u l-obbligi tal-Unjoni: Il-Paragrafu 3 tal-Anness I jitlob lill-Kummissjoni tivvaluta, fir-reviżjoni annwali tagħha, il-"konformità tal-ECAs mal-għanijiet u l-obbligi tal-Unjoni." i) Konformità mal-obbligi skont il-liġi internazzjonali u l-liġi tal-kompetizzjoni tal-UE Ma kien hemm l-ebda tilwim fil-livell tad-WTO li jinvolvi programmi ta' kreditu ta' esportazzjoni Ewropej. Fl-2012 il-Kummissjoni ma rċeviet l-ebda lmenti li jikkonċernaw ksur potenzjali tal-liġi tal-UE li jinvolvu aġenziji ta' kreditu għall-esportazzjoni. ii) Konformita mal-għanijiet tal-Unjoni: It-Trattat dwar l-Unjoni Ewropea (TUE) jelenka l-għanijiet ġenerali tal-Unjoni fl-Artikolu 3 u l-prinċipji u l-għanijiet tal-Azzjoni Esterna tal-Unjoni fl-Artikolu 21. Fir-rigward tal-politika kummerċjali komuni tal-UE, issir referenza għall-prinċipji u l-għanijiet tal-azzjoni esterna tal-Unjoni fl-Artikolu 206 u fl-ewwel paragrafu tal-Artikolu 207 tat-Trattat dwar il-Funzjonament tal-Unjoni Ewropea, li jaqra: Artikolu 206: Permezz tal-istabbiliment ta' unjoni doganali skont l-Artikoli 28 sa 32, l-Unjoni għandha tikkontribwixxi, fl-interess komuni, għall-iżvilupp armonjuż tal-kummerċ dinji, għall-abolizzjoni progressiva ta' restrizzjonijiet fuq il-kummerċ internazzjonali u fuq l-investiment barrani dirett, kif ukoll għat-tnaqqis tal-ostakoli doganali u ta' xort' oħra. Artikolu 207: Il-politika kummerċjali komuni għandha tkun ibbażata fuq prinċipji uniformi, partikolarment fir-rigward ta' bidliet fir-rati tariffarji, il-konklużjoni ta' ftehim tariffarji u dawk kummerċjali rigward il-kummerċ ta' merkanzija u ta' servizzi, u l-aspetti kummerċjali tal-proprjetà intellettwali, l-investiment barrani dirett, il-kisba ta' l-uniformità fil-miżuri ta' liberalizzazzjoni, il-politika dwar l-esportazzjoni kif ukoll il-miżuri għall-protezzjoni tal-kummerċ bħal dawk li għandhom jittieħdu fil-każ ta' dumping jew sussidji. Il-politika kummerċjali komuni għandha titwettaq fil-kuntest tal-prinċipji u l-objettivi tal-azzjoni esterna tal-Unjoni. L-ebda wieħed minn dawn l-Artikolu ma jsemmi speċifikatament krediti għall-esportazzjoni Dawn id-dispożizzjonijiet huma ta' natura ġenerali u kemm jistgħu jissarrfu f'obbligi ta' regoli rilevanti direttament għall-attività tal-aġenziji governattivi speċjalizzati f'oqsma pjuttost tekniċi bħall-krediti tal-esportazzjoni jiddependi minn dispożizzjonijiet speċifiċi. Fil-fehma tal-Kummissjoni, dawn id-dispożizzjonijiet tat-Trattat jistgħu madankollu jservu ta' sfond għall-valutazzjoni tal-politiki applikati għat-tranżazzjonijiet ta' kreditu għall-esportazzjoni. L-informazzjoni riflessa fir-Rapporti ta' Attività Annwali turi li l-Istati Membri b'mod ġenerali għandhom politiki dwar il-krediti għall-esportazzjoni u l-ambjent[13], prattiki antikorruzzjoni u ta' self sostenibbli li jikkonċernaw pajjiżi bi dħul baxx. It-3 Rakkomandazzjonijiet rilevanti tal-OECD[14] (ir-Rakkomandazzjoni tal-OECD dwar il-Korruzzjoni u Krediti għall-Esportazzjoni b'Appoġġ Uffiċjali, ir-Rakkomandazzjoni dwar Approċċi Komuni għal Krediti ta' Esportazzjoni Appoġġati Uffiċjalment u Diliġenza Dovuta Soċjali, il-Prinċipji u l-Linji Gwida għall-Promozzjoni ta' Prattiki ta' Self Sostenibbli fl-għoti ta' Krediti għall-Esportazzjoni Uffiċjali għall-Pajjiżi bi Dħul Baxx) għandhom rwol importanti għalkemm mhux esklussiv. Anke Stati Membri li mhumiex Membri tal-OECD japplikawhom jew fil-prinċipju biħsiebhom japplikawhom. Ħafna Stati Membri fir-rapporti tagħhom jgħidu li pereżempju l-"Approċċi Komuni" japplikaw lil hinn mill-kamp ta' applikazzjoni definit mill-OECD, jew li l-prattiki jew il-leġiżlazzjoni nazzjonali rispettiva tagħhom huma fis-sustanza iktar ambizzjużi mir-rakkomandazzjonijiet tal-OECD[15]. F'bosta każijiet, l-ECAs ikkonċernati żviluppaw strumenti rilevanti huma stess (eż. politika ta' CSR jew kodiċi tal-etika)[16]. Id-drittijiet tal-bniedem għandhom rwol importanti fil-politiki ta' kreditu għall-esportazzjoni ta' ħafna Stati Membri: Il-fokus il-ġdid fuq id-drittijiet tal-bniedem espress fil-verżjoni l-ġdida tal-"Approċċi Komuni" adottata mill-OECD fl-2012 huwa ġeneralment apprezzat. Bosta Stati Membri rrappurtaw li jappoġġaw attivament ix-xogħol tal-OECD dwar l-implimentazzjoni prattika ta' din id-dimensjoni l-ġdida dwar id-drittijiet tal-bniedem fl-Approċċi Komuni[17] jew enfasizzaw li japplikaw kunsiderazzjonijiet tad-drittijiet tal-bniedem irrispettivament mill-kamp ta' applikazzjoni tal-Approċċi Komuni[18]. Il-politiki tal-Istati Membri marbuta mal-attivitajiet ta' kreditu għall-esportazzjoni ma jillimitawx ruħhom għall-erba' oqsma politiki diġà msemmija, imma jinkludu wkoll it-trasparenza (trasparenza u politika ta' kunfidenzjalità), djalogu mas-soċjetà ċivili, kontribut għall-iżvilupp sostenibbli, responsabilità soċjali korporattiva (jew fil-forma ta' politika ta' CSR għall-ECA nnifisha jew bil-promozzjoni ta' sforzi għall-esportaturi f'dan il-qasam), u l-promozzjoni tar-rispett għal-Linji gwida tal-OECD għall-intrapriżi multinazzjonali u standards fundamentali għax-xogħol kif espress fl-Istrumenti ILO prinċipali. Fi ftit kliem, il-Kummissjoni tinnota li l-Istati Membri kollha żviluppaw politiki li jakkumpanjaw il-ġestjoni tal-programmi ta' kreditu għall-esportazzjoni li huma konformi mal-għanijiet tal-UE, Rakkomandazzjonijiet politiċi żviluppati fl-OECD - l-unika organizzazzjoni internazzjonali li żviluppat regoli speċjalizzati dwar il-krediti għall-esportazzjoni - huma f'użu komuni, imma attivitajiet rilevanti mill-Istati Membri jidher ċar li jmorru lil hinn minnhom. Pereżempju, ir-Rapport ta' Attività Annwali tal-Finlandja jsemmi fost il-prinċipji ambjentali tiegħu "appoġġ għall-iżvilupp internazzjonali lejn sett komuni ta' regoli għall-ECAs fi kwistjonijiet ambjentali sabiex ikunu pprovduti opportunitajiet kompetittivi ugwali f'dan ir-rigward għall-esportaturi minn pajjiżi differenti." Fil-fehma tal-Kummissjoni, din il-pożizzjoni għandha mertu kbir waħedha, anke lil hinn mill-aspett ambjentali: Il-kompetizzjoni internazzjonali bejn l-esportaturi għandha tkun fuq il-kwalità u l-prezz tal-prodotti u s-servizzi rilevanti, mhux fuq il-kundizzjonijiet tal-pakkett ta' finanzjament ta' kreditu għall-esportazzjoni jew fuq is-sustanza tal-politiki applikati għall-krediti għall-esportazzjoni. B'mod ġenerali, ikun preferibbli li tintuża l-ħidma ta' istituzzjonijiet ta' monitoraġġ internazzjonali (inlużi n-NU) bħala gwida għal żvilupp politiku ulterjuri. Huwa diffiċli li wieħed jiddefinixxi punt ta' riferiment preċiż biex titkejjel il-"konformità" mal-liġi tal-UE. Madankollu, il-Kummissjoni qed tara rieda ġenerali ċara min-naħa tal-Istati Membri li japplikaw politiki għall-programmi ta' kreditu għall-esportazzjoni, li l-għanijiet tagħhom huma konformi mal-lingwaġġ ġenerali tal-Artikolu 3 u 21 TUE. Fil-fehma tal-Kummissjoni Ewropea, dan jikkonċerna l-iktar l-għanijiet li ġejjin: li "tistabbilixxi suq intern" l-Artikolu 3(3) – kif imsemmi, il-programmi ta' kreditu għall-esportazzjoni kollha jridu jkunu kompatibbli mal-leġiżlazzjoni rilevanti), u – fil-livell internazzjonali – li tafferma u tippromwovi l-"kummerċ liberu u ġust" (l-Artikolu 3(5), li "tikkonsolida u tappoġġa d-drittijiet tal-bniedem" (l-Artikolu 21(2)(b) li "tinkoraġġixxi l-integrazzjoni tal-pajjiżi kollha fl-ekonomija dinjija" (l-Artikolu 21(2)(e) u li "tgħin sabiex jiġu żviluppati miżuri internazzjonali sabiex tiġi preservata u mtejba l-kwalità ta' l-ambjentu l-immaniġġar sostenibbli tar-riżorsi naturali globali, sabiex jiġi assigurat l-iżvilupp sostenibbli" (l-Artikolu 21(2)(f). Il-Kummissjoni tinnota r-Riżoluzzjoni adottata f'Lulju 2013 mill-Parlament Ewropew dwar l-ewwel eżerċizzju ta' rappurtar skont ir-Regolament (UE) Nru 1233/2011. Naturalment kien ikun diffiċli li s-sustanza ta' din ir-Riżoluzzjoni tkun applikata retroattivament għall-eżerċizzju ta' rappurtar 2012 (id-data ta' skadenza biex jintbagħtu r-Rapporti ta' Attività Annwali mill-Istati Membri kienet l-aħħar ta' Lulju 2013). Il-Kummissjoni sadanittant ġibdet l-attenzjoni tal-Istati Membri għal din ir-Riżoluzzjoni għal eżerċizzji ta' rappurtar futuri. [1] ĠU L 326, 8.12.2011, p. 45. [2] Għal tranżazzjonijiet bħal dawn tapplika l-Komunikazzjoni mill-Kummissjoni skont l-Artikolu 93(1) tat-Trattat KE li tapplika l-Artikoli 92 u 93 tat-Trattat għall-assikurazzjoni tal-kreditu għall-esportazzjoni fit-terminu l-qasir. [3] "Self Dirett" hija kategorija ta' kreditu għall-esportazzjoni fejn il-finanzjament ikun ipprovdut direttament mill-ECA, mhux minn bank kummerċjali. [4] Skont l-Anness I, paragrafu I, il-proċess ta' rappurtar preżenti huwa mingħajr preġudizzju għall-prerogattivi tal-istituzzjonijiet tal-Istati Membri li jeżerċitaw is-sorveljanza tal-programmi ta' kreditu għall-esportazzjoni nazzjonali. [5] L-istqarrijiet tagħhom b'referenza għas-sentenza msemmija fuq fir-Regolament ("Meta jinqalgħu obbligazzjonijiet kontinġenti minn attivitajiet uffiċjalment appoġġati ta' kreditu għall-esportazzjoni, dawk l-attivitajiet għandhom ikunu rrapportati") huma kif ġej: Ir-Repubblika Ċeka: "Garanziji Bankarji ħarġu CZK 2,168 mil. (madwar EUR 86.2 mil) rapportati taħt impenji totali barra mill-bilanċ" Il-Finlandja: "A. Garanziji ta' Kreditu għall-Esportazzjoni – l-Istat tal-Finlandja jkopri d-defiċit possibbli. B. Garanziji ta' Kreditu għall-Esportazzjoni – l-Istat tal-Finlandja jkopri d-defiċit u jiggarantixxi l-finanzjament. C. Skema ta' Ugwalizzazzjoni tal-Imgħax – responsabilità tal-Istat tal-Finlandja". Ir-Repubblika Slovakka: "Garanziji bankarji maħruġa f'miljuni ta' EUR irrappurtati taħt impenji totali mhux fil-bilanċ (01.01.2012: EUR 90.39 mil. 31.12.2012: EUR 47.69 mil.", Ir-Renju Unit: (Jirreferi għar-Rapport u Kontijiet Annwali tiegħu, li fil-paġna140 fih taqsima sħiħa b'informazzjoni dwar responsabilitajiet kontinġenti għas-snin tan-negozju li jispiċċaw fil-31 ta' Marzu 2012 u fil-31 ta' Marzu 2013) u jindika t-total għall-31 ta' Marzu 2013 bħala "£ 17.60 bn – qabel riassikurazzjoni u £12.20 bn – nett ta' riassikurazzjoni". [6] eż. il-Belġju, ir-Repubblika Ċeka, id-Danimarka, Franza, il-Ġermanja, il-Pajjiżi l-Baxxi, ir-Rumanija, ir-Repubblika Slovakka, is-Slovenja, u l-Isvezja [7] L-Isvezja, il-Finlandja. [8] Il-Finlandja, il-Pajjiżi l-Baxxi. [9] eż. id-Danimarka, il-Finlandja, il-Pajjiżi l-Baxxi u l-Isvezja. [10] Il-Belġju, il-Finlandja u l-Ġermanja. [11] L-Appoġġ jista' jkun marbut b'ċerti kundizzjonijiet li normalment ikollhom l-għan tal-eżekuzzjoni tal-miżuri ta' mitigazzjoni u l-konformità mal-istandards. Dan l-appoġġ kundizzjonat jeħtieġ li l-valutazzjoni kumplessiva tal-impatt tal-proġett tqisu bħala "aċċettabbli". Referenza espliċita għal kopertura kundizzjonata ssir fir-rapporti tal-Belġju, id-Danimarka, l-Ungerija, l-Italja, il-Lussemburgu, il-Polonja, il-Portugall, ir-Rumanija, is-Slovenja u Spanja. Il-kunċett huwa rifless ukoll fir-Rakkomandazzjoni tal-OECD dwar Approċċi Komuni għal Krediti ta' Esportazzjoni Appoġġati Uffiċjalment u Diliġenza Dovuta Soċjali. [12] eż. l-Italja, il-Pajjiżi l-Baxxi, il-Lussemburgu, il-Polonja, il-Portugall, ir-Repubblika Slovakka, is-Slovenja, Spanja u r-Renju Unit. [13] Dwar politiki ambjentali, ara t-Taqsima 3b) iktar 'il fuq. [14] Skont l-OECD "ir-Rakkomandazzjonijiet mhumiex legalment vinkolanti, imma l-prassi tagħtihom forza morali kbira għaliex jirrappreżentaw ir-rieda politika tal-pajjiżi Membri u hemm stennija li l-pajjiżi Membri jagħmlu l-almu tagħhom biex Rakkomandazzjoni jimplimentawha bis-sħiħ. Għalhekk meta pajjiż Membru ma jkunx biħsiebu jimplimenta Rakkomandazzjoni normalment jastjeni meta tiġi adottata." [15] eż. l-Awstrija, il-Belġju, id-Danimarka, il-Finlandja, Franza, il-Ġermanja. Il-Pajjiżi l-Baxxi u l-Isvezja. [16] eż. id-Danimarka, l-Italja, il-Lussemburgu, is-Slovenja u l-Isvezja. [17] eż. l-Italja. [18] Pereżempju l-Awstrija, il-Belġju, id-Danimarka, il-Ġermanja, l-Italja, il-Pajjiżi l-Baxxi u l-Isvezja. Minbarra monitoraġġ ġenerali tat-tranżazzjonijiet, l-Isvezja tapplika wkoll sistema ta' valutazzjonijiet ulterjuri għat-tranżazzjonijiet b'riskji inerenti għad-drittijiet tax-xogħol u tal-bniedem/tranżazzjonijiet f'pajjiżi/setturi b'riskju għoli.